b'\n_START_ARTICLE_\nEtel\xc3\xa4ntyt\xc3\xb6nkorento\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nEtel\xc3\xa4ntyt\xc3\xb6nkorento on ulkon\xc3\xa4\xc3\xb6lt\xc3\xa4\xc3\xa4n useiden muiden tyt\xc3\xb6nkorentojen kaltainen. Koiraalla on takaruumiin toisessa jaokkeessa sen takareunasta erillinen tumma U-kirjainta muistuttava kulmikas kuvio. Takaruumis on kolmannesta viidenteen jaokkeeseen enimm\xc3\xa4kseen vaalea. Jaokkeiden sivuilla on tummat pitkitt\xc3\xa4iset viivat, jotka alkavat jaokkeiden tummista takaosista. Naaras on hyvin samankaltainen kuin keih\xc3\xa4styt\xc3\xb6nkorento ja sirotyt\xc3\xb6nkorento. Etel\xc3\xa4ntyt\xc3\xb6nkorentonaaras eroaa n\xc3\xa4ist\xc3\xa4 kaluksen takareunan hieman aaltoilevan muodon perusteella._NEWLINE_Etel\xc3\xa4ntyt\xc3\xb6nkorennon takaruumiin pituus on 23\xe2\x80\x9330 mm ja takasiiven pituus 16\xe2\x80\x9324 mm.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nLajia esiintyy yleisen\xc3\xa4 Keski- ja Etel\xc3\xa4-Euroopasta Pohjois-Afrikan rannikolle ja Keski-Aasiaan sek\xc3\xa4 Siperiassa Altaille asti. Etel\xc3\xa4ntyt\xc3\xb6nkorento on monissa osissa Eurooppaa yleisin Coenagrion-suvun laji. Laji on havaittu Suomessa ensimm\xc3\xa4ist\xc3\xa4 kertaa vuonna 1958, mutta se on alkanut yleisty\xc3\xa4 nopeasti 2000-luvulla. Sit\xc3\xa4 tavataan varsinkin Kaakkois-Suomessa ja p\xc3\xa4\xc3\xa4kaupunkiseudulla. T\xc3\xa4ll\xc3\xa4 hetkell\xc3\xa4 jokseenkin harvinaisen etel\xc3\xa4ntyt\xc3\xb6nkorennon yleisyys on todenn\xc3\xa4k\xc3\xb6isesti viel\xc3\xa4 kasvamassa._NEWLINE_Etel\xc3\xa4ntyt\xc3\xb6nkorento el\xc3\xa4\xc3\xa4 monenlaisilla vesill\xc3\xa4, varsinkin seisovilla, mutta my\xc3\xb6s virtaavilla. Suomessa sit\xc3\xa4 esiintyy etenkin etel\xc3\xa4rannikolla runsaskasvustoisilla pienvesill\xc3\xa4, kuten sorakuopissa, ojissa ja puutarhojen lampareissa.\n_START_SECTION_\nElintavat\n_START_PARAGRAPH_\nLajin lentoaika on Suomessa touko-kes\xc3\xa4kuun vaihteesta elokuun lopulle. P\xc3\xa4\xc3\xa4lentoaika ajoittuu suurin piirtein kes\xc3\xa4kuun puoliv\xc3\xa4list\xc3\xa4 hein\xc3\xa4kuun puoliv\xc3\xa4liin.'